Il-Kummissjoni tilqa' l-ftehim politiku milħuq illum mill-Parlament Ewropew u mill-Istati Membri dwar regoli ġodda biex jippromwovu s-suq tal-bonds koperti tal-UE. Ir-regoli l-ġodda, li huma element importanti tal-Unjoni tas-Swieq Kapitali (USK) se jipprovdu sors ta' finanzjament fit-tul għall-banek b'appoġġ għall-ekonomija reali. Ir-regoli li ntlaħaq qbil dwarhom għandhom l-għan li jkattru l-iżvilupp tal-bonds koperti, li huma strumenti finanzjarji maħruġa mill-banek biex jiffinanzjaw l-ekonomija, fl-UE kollha, b'mod partikolari f'dawk l-Istati Membri fejn għadhom ma żviluppawx swieq bħal dawn. Se joħolqu qafas armonizzat tal-UE mingħajr ma joħolqu xkiel għal swieq nazzjonali diġà stabbiliti u li jaħdmu sew. Dawn ir-regoli, bis-saħħa ta' implimentazzjoni ta' sors ta' finanzjament fuq terminu twil u kosteffettiv, se jgħinu lill-istituzzjonijiet finanzjarji, b'mod partikolari lill-banek, biex jiffinanzjaw l-ekonomija reali fl-UE kollha. Dawn il-miżuri se jżidu wkoll il-flussi ta' kapital u ta' investimenti b'mod transfruntiera u se jippromwovu regoli prudenzjali armonizzati għal dawk l-istrumenti, u b'hekk jikkontribwixxu għall-istabbiltà finanzjarja. Il-Viċi President tal-Kummissjoni Valdis Dombrovskis, responsabbli għall-Ewro u għad-Djalogu Soċjali, kif ukoll inkarigat mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, stqarr: “Dan il-ftehim huwa pass importanti fid-direzzjoni tal-iżvilupp tal-Unjoni tas-Swieq Kapitali. L-USK għandha l-għan li timmobilizza u tidderieġi l-kapital lejn in-negozji kollha tal-UE li jeħtieġu r-riżorsi biex jespandu u jirnexxu. Irridu nagħmluha aktar faċli u orħos għall-banek biex jiffinanzjaw kumpaniji u unitajiet domestiċi. L-Unjoni Ewropea, permezz ta' dan il-qbil tagħha tal-lum dwar il-proposta, qed twettaq l-impenn tagħha li tistabbilixxi s-sisien tal-USK”. Il-Viċi President Jyrki Katainen, responsabbli mill-Impjiegi, it-Tkabbir, l-Investiment u l-Kompetittività, qal: “Il-ftehim tal-lum huwa parti mill-Unjoni tas-Swieq Kapitali, l-istrateġija tagħna biex insaħħu s-swieq tal-kapital u nħeġġu l-investiment u l-għoti ta' self fl-UE. Ir-regoli l-ġodda se jagħtu spinta lill-iżvilupp fl-UE kollha ta' bonds koperti u l-użu tagħhom bħala sors stabbli u kosteffettiv ta' finanzjament għall-banek Ewropej. Din l-espansjoni tas-sorsi ta' finanzjament u ta' investiment għall-banek għandha twassal għal iffrankar kumplessiv fil-kostijiet tas-self għan-negozji u għall-klijenti konsumaturi”. Il-Passi li Jmiss Wara dan il-ftehim politiku se jkun hemm aktar ħidma teknika sabiex il-Parlament Ewropew u l-Kunsill ikunu jistgħu jadottaw formalment it-testi finali taħt din il-leġiżlatura. Sfond Il-bonds koperti huma bonds garantiti minn ġabra separata ta' assi bi pretensjoni preferenzjali għall-investituri f'każ ta' falliment tal-emittent. Il-ġabra tal-assi, normalment, tkun tikkonsisti minn assi ta' kwalità għolja, bħal ipoteki residenzjali u kummerċjali jew dejn pubbliku. Jekk l-assi fil-ġabra koperta ta' assi jonqsu milli jiġġeneraw biżżejjed flussi ta' flus għall-ħlas lura lill-investituri, l-emittenti jkunu għalkollox responsabbli vis-à-vis l-investituri bil-kapital tagħhom. B'hekk il-bonds koperti jkunu sikuri għall-investituri. Il-ħruġ ta' bonds koperti jippermetti lill-banek tal-UE jiksbu finanzjament kosteffettiv, li jista' jintuża, pereżempju, biex jingħata self ipotekarju għall-proprjetà residenzjali u nonresidenzjali, kif ukoll biex jiffinanzja d-dejn pubbliku, il-bastimenti u l-inġenji tal-ajru. Il-bonds koperti mxew tajjeb matul il-kriżi finanzjarja u wrew li kienu affidabbli u stabbli fi żmien meta mezzi oħra ta' finanzjament spiċċaw fix-xejn. Madankollu, regoli differenti minn xulxin fost l-Istati Membri jaffettwaw is-saħħa tal-kreditu ta' dawk l-istrumenti. Barra minn hekk, is-swieq tal-bonds koperti ma żviluppawx bl-istess mod fis-Suq Uniku kollu. Filwaqt li f'xi Stati Membri huma importanti ferm, f'oħrajn huma inqas żviluppati. Il-Kummissjoni adottat proposta għall-abilitazzjoni ta' qafas tal-UE dwar il-bonds koperti fit-12 ta' Marzu 2018 fil-kuntest tal-pakkett tal-USK usa': Direttiva li tipprovdi definizzjoni komuni ta' bonds koperti, tiddefinixxi l-karatteristiċi strutturali tal-istrument u tidentifika dawk l-assi ta' kwalità għolja li jistgħu jitqiesu eliġibbli fil-ġabra ta' assi ta' garanzija għall-obbligi ta' dejn. Id-Direttiva tistabbilixxi wkoll superviżjoni pubblika speċjali u soda għall-bonds koperti u tistabbilixxi r-regoli li jippermettu l-użu tat-tikketta “Bonds Koperti Ewropej”. Regolament li jemenda r-Regolament dwar ir-Rekwiżiti ta' Kapital (CRR) bl-għan li jissaħħu l-kundizzjonijiet għall-għoti ta' trattament preferenzjali tal-kapital għall-bonds koperti permezz taż-żieda ta' rekwiżiti ulterjuri. Aktar informazzjoni Bonds koperti